I et eksklusivt interview med Århus Stiftstidende mindedes studieværten for den populære korte radioavis sin fortid på byens avis.

Annonce

I en propfuld rådhussal sendte satireprogrammet Den Korte Radiovis sin daglige nyhedstime fredag middag foran publikum.

Kirsten Birgit Schiøtz Kretz Hørsholm er en meget levende og engageret seniorreporter på Den Korte Radioavis. Foto: Kim Haugaard

Det meste af sådan en nyhedstime holder den krasbørstige studievært Kirsten Birgit Schiøtz Kretz Hørsholm redaktionsmøde og har vilde diskussioner med nyhedsredaktøren Rasmus Bruun.

I 1970?erne slog Kirsten Birgit Schiøtz Kretz Hørsholm sin folder på Århus Stiftstidende og har gode mindre fra den tid. Foto: Kim Haugaard

Ind imellem sætter hun sig foran mikrofonen og læser i hæsblæsende tempo sin egen meget kommenterende version af en kort nyhedsudsendelse.

Hele holdet var med i rådhussalen i Aarhus fredag. Nyhedsredaktør Rasmus Bruun gemmer sig bag Stiftens udsendte til venstre. Ved siden af er det Speaker Allen og produceren Zissel. Og naturligvis Kirsten Birgit Schiøtz Kretz Hørsholm yderst til højre. Foto: Kim Haugaard

Imellem dem fik Århus Stiftstidende lov til at interviewe seniorreporter Kirsten Birgit Schiøtz Kretz Hørsholm, der har en fortid på Stiften i 1970'erne.

Den meget selvbevidste reporter afslørede, at hun dengang kunne lokke et dybdeborende interview ud af selv den mest utilgængelige mand over natten.

»Jeg gik i seng med folk. Det handlede bare om at suge informationerne ud. Jeg brugte mine naturlige fortrin, hvilket jeg gerne vil råde dig til også at gøre,« sagde hun til Stiftens udsendte.

»Det burde være et fag på journalisthøjskolen. Hvis man er grim, må man være dygtig. Jeg er tilfældigvis både smuk og dygtig.«

Annonce

Uffe Elbæk er Klister

Til spørgsmålet om hun savner at slingre ned ad Vestergade, svarede hun, at det ville være vulgært at gå tilbage i tiden. Et af hendes gode minder fra de glade dage i de århusianske festuger er, da hun og Peter A.G. og Speaker Allans far sad på Englen og drillede Klister.

»Vi kaldte Uffe Elbæk for Klister. Det er derfor Niels Malmros har kaldt den lille taberpige i sin film for klister i øvrigt. Uffe løb ud af Englen og sagde, at han ville få hævn. Og så lavede han Kaospiloterne, det er jo da en form for hævn. Nu skal vi lytte til hans vrøvl og sludder og se på alle de selfies, han lægger ud,« sagde Kirsten Birgit Schiøtz Kretz Hørsholm.

Hun slog også selvsikkert fast, at hun burde have haft Cavlingprisen for sin dækning af malerhjerne-syndromet. Og at hun ikke synes, der er så meget kultur i Aarhus.

»Hvis man tager universitetet ud af Aarhus, har man jo Horsens.«

Du kan høre hele interviewet med seniorreporter Kirsten Birgit Schiøtz Kretz Hørsholm og resten af Den Korte Radioavis her

Annonce

FAKTA - DEN KORTE RADIOAVIS

Indeni figuren Kirsten Birgit Schiøtz Kretz Hørsholm gemmer sig Frederik Cilius Jørgensen, der er dansk satiriker og skuespiller og medradiovært på Den Korte Radioavis på Radio24syv.

Han er født i 1986 og er uddannet klarinettist fra det Jyske Musikkonservatorium og debuterede som vært på P2 i 2012.

Rasmus Bruun er født i 1983 og er journalist, skuespiller og radiovært på Den Korte Radioavis i rollen som Rasmus Bruun.

Rasmus Bruun spiller rollen som nyhedsredaktøren, der forsøger at holde både en anstændig tone og snor i den selvhøjtidelige, dramatiske og til tider berusede nyhedsoplæser Kirsten Birgit, der er seniorkorrespondent.

Hun læser virkelige nyheder op suppleret med fiktive udtalelser i Den Korte Radioavis.

De sender en times direkte radio med politisk satire på hverdage kl. 12.

De to gik i studiet første gang i februar 2015 for at fortælle, at asylansøgere stjæler - men ikke så meget som forventet!